| Ganso sangano |
| --- |
|  |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Anseriformes |
| Familia: | Anatidae |
| Subfamilia: | Anserinae |
| Tribo: | Anserini |
| Xénero: | *Branta* |
| Especie: | ***B. leucopsis*** |

 |
| Nome binomial |
| '**Branta leucopsis'**(Bechstein, 1803) |

 *Branta leucopsis*
O **ganso sangano**, **ganso de face branca** ou **ganso de cara branca**(*Branta leucopsis*) é unha das especies de gansos do xénero *Branta*, diferenciadas dos gansos do xénero *Anser* pola plumaxe maioritariamente negra.

Descrición
----------

O ganso sangano é un ganso de tamaño medio, de entre 58 e 69 cm de lonxitude e cun peso de entre 1,5 e 2 quilos. Ten a cabeza, o pescozo e a parte superior do peito negros. A cara é branca, o mesmo cá barriga. As ás e o lombo son de cor gris prateada, con barras brancas e negras. Cando voan amosan a parte inferior das ás de cor gris prata e unha mancha branca en forma de *V* na base da cola. O peteiro é negro.

Distribución
------------

É unha ave da zona paleártica. Diferéncianse tres poboacións segundo as respectivas áreas de cría:

* As poboacións que se reproducen no leste de Groenlandia e pasan o inverno nas illas Hébridas e o oeste de Escocia e Irlanda.
* As aves (uns 24.000 exemplares) que fan os niños en Spitzbergen e pasan o inverno na fronteira anglo-escocesa.
* As que crían en colonias nas terras rusas de Nova Zembla, Kolgujev e a península de Kanin e pasan o inverno nos Países Baixos. Desta poboación derívanse os individuos que a partir dos anos 1970 comezaron a criar nas illas de Gotland e Öland no mar Báltico, en Estonia, Finlandia, Dinamarca, e Suecia, e, dende os anos 1990 en Schleswig-Holstein, Baixa Saxonia e os Países Baixos

Algunhas aves fuxidas de zoos crían tamén noutros países do norte de Europa, e algúns exemplares aparecen esporadicamente en Norteamérica.

Comportamento
-------------

Son aves migratorias que deixan as zonas árticas no inverno para desprazarse cara ó sur. As súas rutas migratorias non están fixadas xeneticamente, senón que se comunican entre os individuos de cada unha das poboacións. Fora da época de cortexo e de cría, viven en grandes bandos. Forman parellas moi estables, aínda que en caso de morte dun dos membros o sobrevivente procura outro. A época reprodutora comeza a finais de maio ou primeiros de xuño. Poñen de 4 a 6 ovos. Os polos rompen a casca despois de 24 ou 25 días de incubación. En xeral, crían en colonias en acantilados que só poden ser alcanzados voando. Isto, que permite a protección perante os depredadores, supón unha dificultade para as crías, que para buscar alimento teñen que deixarse caer da área do niño, o que, malia o seu pouco peso e as súas plumas, provoca unha alta mortalidade.

Bando durante a migración do outono
A miúdo os seus bandos mestúranse cos doutras especies de gansos. Cando voan emiten unha especie de "gek gek gek". A voz dos grandes bandos recorda de lonxe o ladrar dos cans.

Alimentación
------------

Viven sobre todo de herbas curtas, especialmente as que medran en áreas salobres.

Status
------

Nos anos 1950 estiveron ameazados, pero dende entón as súas poboacións recuperáronse, e arestora calcúlanse nuns 440.000 individuos. É unha das especies incluída no *Acordo para a conservación das aves acuáticas migratorias de África e Eurasia* (AEWA).

Mitoloxía
---------

A "árbore dos ánades" de John Gerard (1597), mostrando a crenza de que os gansos se orixinaban dos percebes.

Antes do coñecemento preciso da migración das aves e do proceso de cría dos gansos, no alto de acantilados, onde a xente non vía os seus niños, pensábase que os **gansos de cara branca** se desenvolvían a partir de crustáceos pedunculados como o percebe da madeira.

*Lepas anatifera*.De aí proceden os nomes ingleses de *goose barnacle* e *barnacle goose (**ganso percebe**)*, e o nome científico *Lepas anatifera* (do latín *anas*, "anátido, pato", e o elemento *-fera*, "a que leva", derivada do verbo *ferre*, levar).

A confusión estaba causada polas (supostas) similitudes en cor e forma, e como, con frecuencia, os percebes se atopaban fixos á madeira flotante, asumíase que esta madeira procedía de supostas árbores que caían á auga. 

O monxe galés Giraldus Cambrensis realizou esta afirmación na súa *Topographia Hiberniae*.

Notas
-----

1. ↑  BirdLife International (2012). "*Branta leucopsis*". *Lista Vermella de especies ameazadas. Versión 2013.2* (en inglés). Unión Internacional para a Conservación da Natureza. Consultado o 26 de novembro de 2013.
2. ↑  "Barnacla cariblanca". *www.birdwatchinginspain.com*. Consultado o 2022-04-14.
3. ↑  Beatrice White (1945): "Whale-hunting, the barnacle goose, and the date of the Ancrene Riwle". Three notes on Old and Middle English. *The Modern Language Review* **40** (3) pp. 205–207 Ver en liña

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ganso sangano Modificar a ligazón no Wikidata*** |

### Bibliografía

* Black, Jeff, Jouke Prop & Kjell Larsson (2007): *Wild Goose dilemma*. - Branta press, Groningen.
* Bergmann, Hans-Heiner, Helmut Kruckenberg & Volkhard Wille (2006): *Wilde Gänse* - Reisende zwischen Wildnis und Weideland, G. Braun Verlag, Karlsruhe
* Madsen, J. G. Cracknell & Tony Fox (1999): *Goose Populations of the Western Palearctic*, Wetlands International, Wageningen.
* Erich Rutschke: *Wildgänse, Lebensweise* - Schutz - Nutzung, Berlin: Parey, 1997

### Ligazóns externas

* Vídeos sobre o Ganso sangano en Internet Bird Collection

|  |  |
| --- | --- |
| Control de autoridades | 
* Wd: Q26680
* EBID: ID
* LCCN: sh85011892

 |

|  |  |
| --- | --- |
| Identificadores taxonómicos | 
* ADW: Branta\_leucopsis
* Avibase: 3163ED86A508BB83
* BioLib: 8442
* BirdLife: 22679943
* CMS: branta-leucopsis
* Dyntaxa: 100019
* eBird: bargoo
* EUNIS: 917
* FE: 96483
* FE-New: ID
* Fossilworks: 368611
* GBIF: 5232464
* GNAB: barnacle-goose
* IBC: ID
* iNaturalist: 7101
* IRMNG: 10195591
* ITIS: 175014
* IUCN: 22679943
* NBN: NBNSYS0000000214
* NCBI: 184711
* Soortenregister: 139909
* TAXREF: 2750
* WoRMS: 159177
* Xeno-canto: Branta-leucopsis

 |

|  |  |
| --- | --- |
| Identificadores | 
* UMLS: C1208950

 |